KOMISIJOS REGLAMENTAS (EB) Nr. 106/2005
2005 m. sausio 21 d.
panaikinantis tam tikras importo licencijas, išduotas taikant Reglamentą (EB) Nr. 1431/94, ir atleidžiantis nuo su šiomis licencijomis susijusių garantijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo (1), ypač į jo 3 straipsnio 2 dalį,
kadangi:
(1)
1994 m. birželio 22 d. Komisijos reglamentas (EB) Nr. 1431/94, nustatantis išsamias importo priemonių, numatytų Tarybos reglamente (EB) Nr. 774/94, atidarančiame tam tikras Bendrijos tarifines paukštienos ir tam tikrų kitų žemės ūkio produktų kvotas ir numatančiame tokių kvotų administravimą, taikymo paukštienos sektoriuje taisykles (2), nustato importo licencijų galiojimo taisykles.
(2)
2004 m. vasario 6 d. Komisijos Sprendimas 2004/122/EB dėl tam tikrų apsaugos priemonių, susijusių su paukščių gripu keliose Azijos valstybėse (3), iki 2004 m. gruodžio 15 d. sustabdė paukštienos ir kelių paukštienos gaminių importą.
(3)
Importo licencijos, taikant Reglamentą (EB) Nr. 1431/94 išduotos 2004 m. sausio 1 d.-kovo 31 d. laikotarpiui, kurioms turėjo įtakos Sprendimas 2004/122/EB ir kurios yra susijusios tik su trečiąja šalimi, kuriai buvo skirtas minėtas sprendimas, buvo sustabdytos nuo jų išdavimo dienos.
(4)
Atsižvelgus į tokios padėties trukmę, reikėtų panaikinti šias licencijas ir leisti iškart sugrąžinti dėl šių licencijų pateiktas garantijas.
(5)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Importo licencijos, pagal Reglamentą (EB) Nr. 1431/94 2004 m. sausio 1 d.-kovo 31 d. laikotarpiui išduotos Sprendime 2004/122/EB numatytiems produktams ir tik vienai iš šalių, kuriai šis sprendimas yra skirtas, yra panaikinamos, ir dėl jų pateiktos garantijos yra sugrąžinamos.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 21 d.